b'\n_START_ARTICLE_\nPeninsula Mani\n_START_PARAGRAPH_\nPeninsula Mani (\xc3\xaen greac\xc4\x83 \xce\x9c\xce\xac\xce\xbd\xce\xb7, M\xc3\xa1n\xc4\x93), cunoscut\xc4\x83 o lung\xc4\x83 perioad\xc4\x83 prin numele s\xc4\x83u medieval Maina sau Ma\xc3\xafna (\xce\x9c\xce\xb1\xce\x90\xce\xbd\xce\xb7), este o regiune geografic\xc4\x83 \xc8\x99i cultural\xc4\x83 a Greciei. Capitala regiunii Mani este ora\xc8\x99ul Areopoli. Mani este peninsula central\xc4\x83 din cadrul celor trei peninsule ce formeaz\xc4\x83 partea de sud a Peloponezului, \xc3\xaen sudul Greciei. \xc3\x8en partea de est este Golful Laconian, iar \xc3\xaen partea de vest Golful Messinian. Peninsula con\xc8\x9bine o continuare a grupului montan Taygetos din Peloponez. Locuitorii peninsulei se numesc manio\xc8\x9bi (M\xce\xb1\xce\xbd\xce\xb9\xce\xac\xcf\x84\xce\xb5\xcf\x82, Mani\xc3\xa1tes \xc3\xaen limba greac\xc4\x83).\n_START_SECTION_\nEtimologie\n_START_PARAGRAPH_\nNumele \xe2\x80\x9eMani\xe2\x80\x9d ar putea proveni de la numele castelului franc le Grand Magne.\n_START_SECTION_\nIstoric\n_START_PARAGRAPH_\nAu fost descoperite vestigii neolitice \xc3\xaen mai multe pe\xc8\x99teri aflate de-a lungul coastelor peninsulei Mani. Homer men\xc8\x9bioneaz\xc4\x83 c\xc3\xa2teva ora\xc8\x99e din regiunea Mani, iar unele artefacte din perioada micenian\xc4\x83 (1900 \xc3\xae.Hr. - 1100 \xc3\xae.Hr.) au fost descoperite \xc3\xaen zon\xc4\x83. Regiunea a fost ocupat\xc4\x83 de dorieni pe la aproximativ 1200 \xc3\xae.Hr. \xc8\x99i a devenit dependent de Sparta. Dup\xc4\x83 ce puterea spartan\xc4\x83 a fost distrus\xc4\x83 \xc3\xaen secolul al III-lea \xc3\xae.Hr., Mani a r\xc4\x83mas un teritoriu ce s-a auto-guvernat._NEWLINE_Pe m\xc4\x83sur\xc4\x83 ce puterea Imperiului Bizantin s-a redus, peninsula a ie\xc8\x99it de sub controlul Imperiului. Cetatea Maini din partea de sud a devenit centrul regiunii. \xc3\x8en secolele ulterioare, locuitorii peninsulei au trebuit s\xc4\x83 lupte cu bizantinii, francii \xc8\x99i sarazinii._NEWLINE_Dup\xc4\x83 cea de-a Patra Cruciad\xc4\x83 din 1204, cavalerii italieni \xc8\x99i francezi (cunoscu\xc8\x9bi \xc3\xaen general de greci ca franci) au ocupat Peloponezul \xc8\x99i au \xc3\xaenfiin\xc8\x9bat Principatul de Ahaia. Au construit cet\xc4\x83\xc8\x9bile Mystras, Passavas, Gustema (Beaufort) \xc8\x99i Marea Maina. Regiunea a c\xc4\x83zut sub domina\xc8\x9bia bizantin\xc4\x83 dup\xc4\x83 1262, f\xc4\x83c\xc3\xa2nd fac parte din Despotatul de Moreea._NEWLINE_\xc3\x8en 1460, dup\xc4\x83 c\xc4\x83derea Constantinopolului, Despotatul a fost ocupat de otomani. Mani nu a fost supus \xc8\x99i \xc8\x99i-a p\xc4\x83strat auto-guvernarea intern\xc4\x83 \xc3\xaen schimbul unui tribut anual, de\xc8\x99i acesta a fost pl\xc4\x83tit doar o singur\xc4\x83 dat\xc4\x83. C\xc4\x83peteniile locale denumite bey conduceau regiunea Mani \xc3\xaen numele otomanilor._NEWLINE_Pe m\xc4\x83sur\xc4\x83 ce puterea otoman\xc4\x83 intra \xc3\xaen declin, mun\xc8\x9bii peninsulei Mani au devenit un bastion al clef\xc8\x9bilor, bandi\xc8\x9bi care luptau \xc3\xaempotriva otomanilor. Exist\xc4\x83 dovezi c\xc4\x83 un num\xc4\x83r mare de manio\xc8\x9bi au emigrat \xc3\xaen Corsica c\xc3\xa2ndva \xc3\xaen timpul perioadei otomane. Petros Mavromichalis, ultimul bey de Mani, s-a aflat printre conduc\xc4\x83torii R\xc4\x83zboiului de Independen\xc8\x9b\xc4\x83 al Greciei. El a \xc3\xaenceput revolu\xc8\x9bia la Areopoli pe 17 martie 1821. Manio\xc8\x9bii au contribuit foarte mult la confrunt\xc4\x83rile armate, dar o dat\xc4\x83 ce independen\xc8\x9ba a Greciei a fost ob\xc8\x9binut\xc4\x83, au vrut s\xc4\x83-\xc8\x99i p\xc4\x83streze autonomia local\xc4\x83. \xc3\x8en timpul conducerii lui Ioannis Kapodistrias, ei s-a opus cu violen\xc8\x9b\xc4\x83 amestecului din afar\xc4\x83, ajung\xc3\xa2nd s\xc4\x83-l asasineze pe Kapodistrias._NEWLINE_\xc3\x8en 1878 guvernul na\xc8\x9bional a redus autonomia local\xc4\x83 a regiunii Mani, iar zona a dec\xc4\x83zut treptat; mul\xc8\x9bi locuitori au p\xc4\x83r\xc4\x83sit regiunea \xc8\x99i au migrat c\xc4\x83tre marile ora\xc8\x99e grece\xc8\x99ti, precum \xc8\x99i \xc3\xaen Europa de vest \xc8\x99i Statele Unite ale Americii. Abia prin anii 1970, atunci c\xc3\xa2nd construirea de noi drumuri a sus\xc8\x9binut dezvoltarea industriei turistice, c\xc4\x83 Mani a \xc3\xaenceput s\xc4\x83-\xc8\x99i recapete popula\xc8\x9bia \xc8\x99i s\xc4\x83 devin\xc4\x83 prosper\xc4\x83.\n_START_SECTION_\nEconomia\n_START_PARAGRAPH_\n\xc3\x8en ciuda aridit\xc4\x83\xc8\x9bii regiunii, Mani este cunoscut\xc4\x83 pentru produsele sale culinare unice precum glina sau syglino (c\xc3\xa2rna\xc8\x9bi de porc afuma\xc8\x9bi cu ierburi aromatice precum cimbrul, oregano, menta etc. \xc8\x99i puse \xc3\xaen untur\xc4\x83, \xc3\xaempreun\xc4\x83 cu coji de portocale). Mani este, de asemenea, cunoscut\xc4\x83 pentru unul dintre cele mai bune uleiuri de m\xc4\x83sline extra-virgine, ob\xc8\x9binut prin presarea u\xc8\x99oar\xc4\x83 a m\xc4\x83slinelor par\xc8\x9bial maturate din specia Koroneiki, care sunt cultivate pe terasele montane. Mierea local\xc4\x83 este, de asemenea, de calitate superioar\xc4\x83._NEWLINE_Ast\xc4\x83zi satele de pe coasta peninsulei Mani sunt pline de cafenele \xc8\x99i magazine de suveniruri. Peninsula atrage vizitatori datorit\xc4\x83 bisericilor bizantine, castelelor france, plajelor de nisip \xc8\x99i peisajului pitoresc. Cele mai populare plaje din timpul verii sunt Kalogria \xc8\x99i plajele din portul Stoupa, \xc3\xaen timp ce Kardamyli \xc8\x99i Agios Nikolaos au plaje de prundi\xc8\x99 \xc8\x99i de nisip. Vechile case turn din Mani (pyrgospita) sunt atrac\xc8\x9bii turistice importante, iar unele ofer\xc4\x83 cazare pentru vizitatori. Stalactitele din Diros \xc8\x99i pe\xc8\x99terile cu stalagmite, aflate \xc3\xaen apropiere de Oitylo, sunt, de asemenea, destina\xc8\x9bii turistice populare. Deoarece acestea sunt par\xc8\x9bial sub ap\xc4\x83, vizitatorii fac tururi prin ele cu b\xc4\x83rci de tip gondol\xc4\x83._NEWLINE_Gytheio, Areopoli, Kardamyli \xc8\x99i Stoupa sunt pline de turi\xc8\x99ti \xc3\xaen lunile de var\xc4\x83, dar regiunea este \xc3\xaen general lini\xc8\x99tit\xc4\x83 \xc3\xaen timpul iernii. Mul\xc8\x9bi locuitori lucreaz\xc4\x83 pe planta\xc8\x9bii de m\xc4\x83slini \xc8\x99i se ocup\xc4\x83 \xc3\xaen lunile de iarn\xc4\x83 cu recoltarea \xc8\x99i procesarea m\xc4\x83slinelor. Unele dintre satele montane sunt mai pu\xc8\x9bin orientate c\xc4\x83tre turism \xc8\x99i au de multe ori foarte pu\xc8\x9bini locuitori.'